สรุปภาวะตลาดหุ้นต่าง
สรุปภาวะตลาดหุ้นต่างประเทศประจำวันที่ 1 ต.ค. 2561
2 ต.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (1 ต.ค.) ขานรับข่าวสหรัฐ แคนาดา และเม็กซิโก สามารถบรรลุข้อตกลงการค้าเสรีอเมริกาเหนือ (NAFTA) ฉบับใหม่ โดยข่าวความคืบหน้าดังกล่าวช่วยหนุนหุ้นกลุ่มรถยนต์และกลุ่มอุตสาหกรรมดีดตัวขึ้น ขณะที่หุ้นกลุ่มพลังงานปรับตัวขึ้นหลังจากราคาน้ำมันดิบ WTI ทะยานขึ้นแข็งแกร่งถึง 2.8%
ดัชนีเฉลี่ยอุตสาหกรรมดาวโจนส์ปิดที่ 26,651.21 จุด พุ่งขึ้น 192.90 จุด หรือ +0.73% ขณะที่ดัชนี S&amp;P500 ตลาดหุ้นนิวยอร์กปิดที่ 2,924.59 จุด เพิ่มขึ้น 10.61 จุด หรือ +0.36% ส่วนดัชนี Nasdaq ปิดที่ 8,037.30 จุด ลดลง 9.05 จุด หรือ -0.11%
 
ตลาดหุ้นยุโรปปิดดีดตัวขึ้นเมื่อคืนนี้ (1 ต.ค.) หลังจากสหรัฐ แคนาดา และเม็กซิโก สามารถบรรลุข้อตกลงการค้าเสรีอเมริกาเหนือ (NAFTA) ฉบับใหม่ โดยข่าวดังกล่าวช่วยหนุนนักลงทุนให้เข้าช้อนซื้อเก็งกำไรในหุ้นที่ร่วงลงก่อนหน้านี้ ขณะที่ดัชนีตลาดหุ้นอิตาลีฟื้นตัวขึ้น หลังจากที่ร่วงลงอย่างหนักเมื่อสัปดาห์ที่ผ่านมา
ดัชนี Stoxx Europe 600 เพิ่มขึ้น 0.4% ปิดที่ 384.64 จุด
ดัชนี CAC-40 ตลาดหุ้นฝรั่งเศสปิดที่ 5,506.82 จุด เพิ่มขึ้น 13.33 จุด หรือ +0.24% ดัชนี DAX ตลาดหุ้นเยอรมันปิดที่ 12,339.03 จุด เพิ่มขึ้น 92.30 จุด หรือ +0.75% และดัชนี FTSE 100 ตลาดหุ้นลอนดอนปิดที่ 7,495.67 จุด ลดลง 14.53 จุด หรือ -0.19%
 
ตลาดหุ้นลอนดอนปิดลบเมื่อคืนนี้ (1 ต.ค.) โดยหุ้นไรอันแอร์ โฮลดิ้งส์ ร่วงลงอย่างหนัก หลังจากบริษัทปรับลดคาดการณ์ผลประกอบการในปีนี้ เนื่องจากผลกระทบของเหตุการณ์ประท้วง อย่างไรก็ตาม ตลาดได้รับแรงหนุนในระหว่างวันจากรายงานที่ว่า ดัชนี PMI ภาคการผลิตเดือนก.ย.ของสหราชอาณาจักรดีดตัวขึ้นแตะระดับสูงสุดในรอบ 4 เดือน
ดัชนี FTSE 100 ตลาดหุ้นลอนดอนปิดที่ 7,495.67 จุด ลดลง 14.53 จุด หรือ -0.19%
 
สัญญาทองคำตลาดนิวยอร์กปิดปรับตัวลงเมื่อคืนนี้ (1 ต.ค.) โดยได้รับแรงกดดันจากสกุลเงินดอลลาร์ที่แข็งค่าขึ้นเมื่อเทียบกับสกุลเงินหลักๆ หลังจากมีรายงานว่า สหรัฐ แคนาดา และเม็กซิโก สามารถบรรลุข้อตกลงการค้าเสรีอเมริกาเหนือ (NAFTA) ฉบับใหม่ นอกจากนี้ การพุ่งขึ้นของดัชนีดาวโจนส์ตลาดหุ้นนิวยอร์กยังส่งผลให้นักลงทุนเทขายทองคำซึ่งเป็นสินทรัพย์ที่ปลอดภัย และหันไปลงทุนในสินทรัพย์เสี่ยงที่ให้ผลตอบแทนสูงกว่า เช่นการลงทุนในตลาดหุ้น
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 4.5 ดอลลาร์ หรือ 0.38% ปิดที่ 1191.70  ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 20.5 เซนต์ หรือ 1.39% ปิดที่ 14.507 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 5.50 ดอลลาร์ หรือ 0.67% ปิดที่ 827.90 ดอลลาร์/ออนซ์
สัญญาพัลลาเดียมส่งมอบเดือนธ.ค. ลดลง 16.40 ดอลลาร์ หรือ 0.9% ปิดที่ 1056.40 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดพุ่งขึ้นเมื่อคืนนี้ (1 ต.ค.) โดยได้แรงหนุนจากรายงานข่าวที่ว่า สหรัฐ แคนาดา และเม็กซิโก บรรลุข้อตกลงการค้าเสรีอเมริกาเหนือ (NAFTA) ฉบับใหม่ นอกจากนี้ สัญญาน้ำมันดิบยังคงได้ปัจจัยบวกจากการคาดการณ์ที่ว่า ปริมาณน้ำมันในตลาดโลกจะลดลง อันเนื่องมาจากสหรัฐใช้มาตรการคว่ำบาตรอิหร่าน
สัญญาน้ำมันดิบ WTI ส่งมอบเดือนพ.ย. เพิ่มขึ้น 2.05 ดอลลาร์ หรือ 2.8% ปิดที่ 75.30 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. เพิ่มขึ้น 2.25 ดอลลาร์ หรือ 2.7% ปิดที่ 84.98 ดอลลาร์/บาร์เรล
 
ดอลลาร์สหรัฐแข็งค่าขึ้นเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (1 ต.ค.)  ขานรับข่าวสหรัฐ แคนาดา และเม็กซิโก สามารถบรรลุข้อตกลงการค้าเสรีอเมริกาเหนือ (NAFTA) ฉบับใหม่ นอกจากนี้ ดอลลาร์ยังได้แรงหนุนจากรายงานของไอเอชเอส มาร์กิต ซึ่งระบุว่าดัชนีผู้จัดการฝ่ายจัดซื้อ (PMI) ภาคการผลิตเดือนก.ย.ของสหรัฐพุ่งขึ้นแตะระดับสูงสุดในรอบ 4 เดือน
ดอลลาร์แข็งค่าเมื่อเทียบกับเงินเยน ที่ระดับ 113.97 เยน จากระดับ 113.57 เยน และแข็งค่าเมื่อเทียบกับฟรังก์สวิส ที่ระดับ 0.9841 ฟรังก์ จากระดับ 0.9792 ฟรังก์ แต่ดอลลาร์สหรัฐอ่อนค่าลงเมื่อเทียบกับดอลลาร์แคนาดา ที่ระดับ 1.2786 ดอลลาร์แคนาดา จากระดับ 1.2921 ดอลลาร์แคนาดา
ยูโรอ่อนค่าลงเมื่อเทียบกับดอลลาร์ ที่ระดับ 1.1575 ดอลลาร์ จากระดับ 1.1610 ดอลลาร์ ขณะที่เงินปอนด์อ่อนค่าลงสู่ระดับ 1.3037 ดอลลาร์ จากระดับ 1.3039 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7226 ดอลลาร์สหรัฐ จากระดับ 0.7223 ดอลลาร์สหรัฐ
 